



PRITOŽBE ZOPER DELO POLICIJE

Letno poročilo 2024

April 2025

*POSLANSTVO*

*V pritožbenem postopku neodvisno, nepristransko in strokovno preverjamo vse pritožbe, pri čemer pritožniku in policistu zagotavljamo vse pravice v skladu s predpisi.*

**KAZALO**

[1 UVOD 1](#_Toc194303917)

[1.1 Predstavitev Sektorja za pritožbe zoper policijo 1](#_Toc194303918)

[1.2 Dejavnost Sektorja za pritožbe zoper policijo 2](#_Toc194303919)

[1.3 Cilji in vizija Sektorja za pritožbe zoper policijo 3](#_Toc194303920)

[1.4 Statistični kazalniki dela Sektorja za pritožbe zoper policijo 3](#_Toc194303921)

[2 ReŠevanje pritoŽb v pomiritvenem postopku 8](#_Toc194303922)

[2.1 Poglavitne ugotovitve 9](#_Toc194303923)

[3 Reševanje pritoŽb PRED SENATOM 10](#_Toc194303924)

[3.1 Poglavitne ugotovitve 11](#_Toc194303925)

[4 UKREPANJE OB UGOTOVLJENEM NESKLADJU RAVNANJA S PREDPISI ALI OB UTEMELJENEM PRITOŽBENEM RAZLOGU 12](#_Toc194303926)

[5 IZVAJANJE VZPOREDNIH DEJAVNOSTI 13](#_Toc194303927)

[6 SKLEP 14](#_Toc194303928)

**KAZALO PREGLEDNIC**

[Preglednica 1: Število zaposlenih po letih na dan 31. december 2024 1](#_Toc194303941)

[Preglednica 2: Število vloženih pritožb po letih 4](#_Toc194303942)

[Preglednica 3: V letu 2024 rešene pritožbe glede na način reševanja 6](#_Toc194303943)

[Preglednica 4: Rešene pritožbe po področjih dela 6](#_Toc194303944)

[Preglednica 5: Rešene pritožbe po pritožbenih razlogih 7](#_Toc194303945)

**KAZALO GRAFOV**

[Graf 1: Število zaposlenih po letih 2](#_Toc194303948)

[Graf 2: Število vloženih pritožb po letih 4](#_Toc194303949)

[Graf 3: Število pritožb, ki niso bile obravnavane. 5](#_Toc194303950)

[Graf 4: Rešene pritožbe po pritožbenih razlogih 7](#_Toc194303951)

[Graf 6: Število pomiritvenih postopkov in izvedenih monitoringov (rešene zadeve) 9](#_Toc194303952)

[Graf 7: Podlaga za neposredno obravnavo pred senatom (148/4 ZNPPol) 10](#_Toc194303953)

*Spoštovani.*

*Predstavljamo vam vsebinsko pojasnjeno in raznoliko letno poročilo o delu Sektorja za pritožbe zoper policijo. Gre za obsežni statistični prikaz dela, katerega namen sta širši javnosti prikazati njegov obseg in večplastnost ter s tem upoštevati načelo preglednosti dela sektorja. S statističnim, kvantitativnim prikazom sicer ni mogoče v celoti zajeti opravljenega dela, nalog in izzivov, vendar pa ta zagotavlja obširni pregled vsega opravljenega.*

*V letu 2024 smo v Sektorju za pritožbe zoper policijo vnovič izvajali usposabljanje s področja izvajanja pomiritvenih postopkov. Pri reševanju pritožb smo nadaljevali proaktivni način dela, v katerem smo v določenih primerih natančneje načrtovali potek postopka in se pripravili na morebitne težave, ki bi lahko nastale pri reševanju pritožb. Pooblaščenci ministra so se v letu 2024 prav tako kot v predhodnih letih udeleževali pomiritvenih postopkov z izvedbo tako imenovanih monitoringov. Poleg tega so se pooblaščenci ministra tudi bolj osredotočeno in poglobljeno ukvarjali s pritožbami (več pisnih in ustnih usmeritev), ki so se reševale v pomiritvenih postopkih, kar je zagotovo prispevalo k večjemu deležu uspešno izvedenih pomiritvenih postopkov.*

*Sektor za pritožbe zoper policijo deluje v skladu s svojim poslanstvom, ki je hkrati tudi cilj, in sicer, da se osebam, ki so jim policisti v policijskem postopku kršili človekove pravice in temeljne svoboščine, zagotavlja neodvisni in nepristranski pritožbeni postopek. Pooblaščenci ministra v Sektorju za pritožbe zoper policijo zagotavljajo strokoven, kakovosten in pregleden nadzor nad policijskim delom, hkrati pa varujejo operativno avtonomnost in integriteto policije. Prizadevamo si, da so naše odločitve objektivnejše in vsebinsko temeljito obrazložene, saj so s tem bolje sprejete v javnosti. Zato si želimo, da postane naše delo eden od primerov dobrih praks in vodilo tudi za druge organe.*

*Vizija Sektorja za pritožbe zoper policijo temelji na visoki stopnji integritete, zato želimo, da bi v prihodnje ohranjali in krepili tudi integriteto vseh uslužbencev ter se še naprej razvijali in izboljševali na vseh področjih dela. Čaka nas še veliko izzivov. Tako kot v letu 2024 bomo še nadalje oblikovali izhodišča za spremembe in dopolnitve normativnih podlag, ki bodo omogočile še učinkovitejšo zaščito pravic posameznikov, udeleženih v policijskih postopkih, razmislek pa je namenjen tudi ustreznejši ureditvi pritožbenih postopkov sorodnim subjektom, ki prav tako izvajajo pooblastila prisilne narave. Zdajšnja ureditev namreč ne zagotavlja enakega pravnega varstva domnevno oškodovanih posameznikov kot tudi ne enake obravnave pripadnikov različnih organov, ki izvajajo prisilna pooblastila. Za te izzive in nadaljnji razvoj področja sta potrebna strokovno in politično soglasje ter zavedanje, da je treba zagotavljati visoko raven varstva človekovih pravic in temeljnih svoboščin, kadar v te neupravičeno posežejo organi s prisilnimi pooblastili.*

*Dr. Darijo Levačić*

*generalni direktor*

*sekretar*

# UVOD

Poročilo je pripravljeno na podlagi drugega odstavka 156. člena Zakona o nalogah in pooblastilih policije (Uradni list RS, št. 15/13, 23/15 – popr., 10/17, 46/19 – odl. US, 47/19 in 153/21 – odl. US; v nadaljnjem besedilu: ZNPPol) in tretjega odstavka 10. člena Pravilnika o reševanju pritožb zoper delo policistov (Uradni list RS, št. 54/2013, v nadaljnjem besedilu: pravilnik). Pri tem so uporabljeni podatki iz dokumentarnega gradiva Sektorja za pritožbe zoper policijo Direktorata za policijo in druge varnostne naloge Ministrstva za notranje zadeve Republike Slovenije (v nadaljnjem besedilu: SPZP) ter podatki iz evidence pritožb, ki jo vodi policija na podlagi 123. člena ZNPPol.

V poročilu so navedene pritožbene zadeve iz leta 2024, ki so bile rešene oziroma vnesene v sistem do 10. februarja 2025. Če so nerešene pritožbene zadeve vključene v statistične podatke, je to navedeno v opombah. V oklepajih so prikazani podatki za leto 2023.

## Predstavitev Sektorja za pritožbe zoper policijo

Direktorat za policijo in druge varnostne naloge je bil ustanovljen leta 1999 in je eden ključnih organov Ministrstva za notranje zadeve Republike Slovenije. SPZP kot notranja organizacijska enota Direktorata za policijo in druge varnostne naloge je bil ustanovljen leta 2004. Pristojen je za celovito spremljanje reševanja pritožb zoper policijo in nadzor nad njim. Je centralizirana enota ministrstva za notranje zadeve (Litostrojska cesta 54, 1000 Ljubljana; e-naslov: gp.mnz@gov.si; telefonska številka: 01 428 58 50).

Pooblaščenci ministra SPZP nepristransko, neodvisno, kakovostno in strokovno rešujejo pritožbe, ki so lahko močno orodje in pot h kakovostnejšim, zakonitim in učinkovitejšim ukrepom policije. Pooblaščenci ministra so imenovani s pisnim sklepom ministra. Pristojni so za vodenje seje senata kot vodje senata ali za preverjanje pritožbe kot poročevalci ali za opravljanje drugih nalog, določenih z ZNPPol. Pooblaščenci ministra so uradne osebe s posebnimi pooblastili in se pri opravljanju nalog predstavljajo s službeno izkaznico.

V letu 2024 je bilo v SPZP zaposlenih skupno enajst oseb, od tega je bilo deset pooblaščencev ministra in ena poslovna sekretarka.

| Leto | 2013 | 2014 | 2015 | 2016 | 2017 | 2018 | 2019 | 2020 | 2021 | 2022 | 2023 | 2024 |
| --- | --- | --- | --- | --- | --- | --- | --- | --- | --- | --- | --- | --- |
| Število zaposlenih | 9 | 8 | 8 | 8 | 9 | 9 | 8 | 8 | 11 | 11 | 12 | 11 |

*Preglednica 1: Število zaposlenih po letih na dan 31. december 2024*

*Graf 1: Število zaposlenih po letih*

Število zaposlenih v SPZP se je glede na leto 2023 zmanjšalo za enega zaposlenega.

## Dejavnost Sektorja za pritožbe zoper policijo

V pritožbenem postopku lahko oseba uveljavlja nestrinjanje z dejanjem ali opustitvijo dejanja policista pri opravljanju policijskih nalog, ki lahko pomeni kršitev človekovih pravic ali temeljnih svoboščin. Pri tem se ugotavljajo okoliščine izvedbe policijskega postopka in uporaba policijskih pooblastil, ne ugotavljajo pa se disciplinske, odškodninske, prekrškovne ali kazenske odgovornosti policista in tudi ne, ali je oseba, ki je vložila pritožbo, storila kaznivo dejanje ali prekršek ali ga ni storila.

Pritožbeni postopek se izvaja na dveh ravneh, in sicer v pomiritvenem postopku ali pred senatom. Pomiritveni postopek je razgovor vodje policijske enote, v katero je razporejen policist, ki je zoper njegovo delo vložena pritožba, s pritožnikom. Vodja pritožnika seznani z ugotovitvami v zvezi s pritožbo ter mu omogoči, da predstavi dejstva v zvezi s pritožbo in predlaga dokaze za ugotovitev dejanskega stanja. Pritožniku se pojasnijo policijska pooblastila, ravnanje policista v konkretnem dogodku. Prav tako se pritožnik ob upravičeni pritožbi seznani z ukrepi, ki so že ali bodo sprejeti (opravičilo, pisno ali ustno opozorilo policista, predlog za uvedbo disciplinskega postopka, postopka o prekršku ali kazenskega postopka in podobno). Če se pritožnik strinja z ugotovitvami, je pritožbeni postopek končan, prav tako je pritožbeni postopek končan, če se pritožnik ne strinja z ugotovitvami, vendar želi, da se pritožbeni postopek konča. Če se pritožnik ne strinja z ugotovitvami in želi, da se pritožbeni postopek nadaljuje pred senatom, o nadaljevanju pritožbenega postopka odloči pooblaščenec ministra. Če iz dokumentacije nesporno izhaja, da so bile okoliščine ustrezno preverjene ter je dejansko stanje pravilno in popolno ugotovljeno, nadaljnji postopek pred senatom pa ne bi pripeljal do drugačne odločitve, se pritožbeni postopek konča in je pritožnik z odločitvijo seznanjen s pisnim obvestilom. V nasprotnem primeru se razpiše seja senata, ki jo vodi pooblaščenec ministra. Pomiritveni postopek mora biti praviloma končan v 30 dneh od prejema pritožbe, razen če to ni mogoče zaradi objektivnih okoliščin.

Člani senata, ki jih imenuje minister, so pooblaščenec ministra kot vodja senata in dva predstavnika javnosti kot njegova člana. Senat je pristojen za ugotavljanje utemeljenosti pritožbe zoper delo policista. Na sejo senata so vabljeni pritožnik, policist, ki je zoper njegovo delo vložena pritožba, pooblaščenci, poročevalec, morebitne priče, po potrebi tudi strokovnjaki in tolmači. Na podlagi ugotovljenih dejstev in okoliščin senat z glasovanjem odloči o utemeljenosti pritožbe. Sprejeta je tista odločitev, za katero glasujeta vsaj dva člana senata. Vodja senata takoj po končanem glasovanju seznani navzoče z odločitvijo senata, ki je dokončna. Postopek reševanja pritožbe se konča s pisnim odgovorom pritožniku. V odgovoru vodja senata vsebinsko pojasni odločitev o utemeljenosti pritožbe. Pri tem je na pritožbene razloge treba odgovoriti tako, da so utemeljeno pojasnjena stališča glede vseh razumljivih trditev oziroma očitkov v pritožbi ter povzete bistvene okoliščine in ugotovitve.

## Cilji in vizija Sektorja za pritožbe zoper policijo

Cilj SPZP je, da se osebam, ki so policisti v policijskem postopku kršili njihove človekove pravice in temeljne svoboščine, zagotavlja neodvisni in nepristranski pritožbeni postopek. SPZP zagotavlja strokovni, kakovostni in pregledni nadzor nad policijskim delom, hkrati pa brani operativno neodvisnost ter integriteto policije. Pritožbeni postopek zoper delo policije temelji na načelu odgovornosti do javnosti tako, da sta v pritožbeni postopek pred senatom vključena dva predstavnika javnosti, s čimer se zagotavlja učinkovit in neposreden državljanski nadzor nad delom policije. Odločitve morajo biti zakonite, strokovne in kakovostne, saj bodo le tako sprejete v širši javnosti, kar spodbudi še večje zaupanje javnosti v delo policije.

Vizija SPZP temelji na prizadevanju za nenehni napredek in kakovostno obravnavanje pritožb zoper delo policistov. Svoj položaj utrjujemo, krepimo in razvijamo z dolgoročno vizijo ustreznejše ureditve pritožbenih postopkov policiji sorodnim subjektom, ki izvajajo pooblastila prisilne narave. Zdajšnja ureditev namreč ne zagotavlja enakega pravnega varstva domnevno oškodovanih posameznikov kot tudi ne enake obravnave pripadnikov različnih organov, ki izvajajo prisilna pooblastila. Tako velja razmisliti o širjenju pritožbenega postopka tudi na druge primerljive poklicne skupine, kot so na primer občinski redarji, varnostniki, detektivi, ki s svojimi zakonsko določenimi pooblastili, ukrepi in upravičenji lahko posegajo v človekove pravice in temeljne svoboščine. Zato mora biti vzpostavljen neodvisni, nepristranski in pregledni pritožbeni postopek nad izvajanjem teh pooblastil, ukrepov in upravičenj, s čimer bi se zagotovila pravilnost in poštenost postopka odločanja. Ob tem mora biti pritožbeni postopek javen in podvržen javnemu nadzoru, v katerem pa morajo sodelovati javnost ter še drugi deležniki pritožbenega postopka. Tak način nadzora vodi v zagotavljanje pravne države ter pregledno in odgovorno delovanje subjektov, ki uporabljajo pooblastila, ukrepe in upravičenja, ter v zaupanje javnosti v njihovo delo.

Še vedno velja miselnost, da je treba razmisliti tudi o zdajšnji umeščenosti SPZP v povezavi z institucionalno ločenostjo nadzorne ustanove od nadzorovanega subjekta. SPZP kot notranja organizacijska enota in Policija kot organ v sestavi sta namreč del istega ministrstva. Težava institucionalne umeščenosti službe za obravnavo pritožb zoper policijo znotraj ministrstva, katerega organ v sestavi je tudi policija, je – kljub dejansko objektivni obravnavi pritožb – ustvarjanje videza pristranskosti. V javnosti se namreč še vedno pojavljajo očitki o pristranski obravnavi pritožb.

## Statistični kazalniki dela Sektorja za pritožbe zoper policijo

V letu 2024 je bilo zoper delo policistov vloženih 514 (470) pritožb, kar je 9 odstotkov več kot v letu 2023. Spreminjanje števila vloženih pritožb je nesporno povezano s številom izvedenih policijskih postopkov ter s tem povezanih policijskih ukrepov.

*Graf 2: Število vloženih pritožb po letih*

| Leto | 2016 | 2017 | 2018 | 2019 | 2020 | 2021 | 2022 | 2023 | 2024 |
| --- | --- | --- | --- | --- | --- | --- | --- | --- | --- |
| Število vloženih pritožb | 313 | 358 | 366 | 360 | 366 | 476 | 541 | 470 | 514 |

*Preglednica 2: Število vloženih pritožb po letih*

Od skupno 774 prejetih pisanj je bilo leta 2024 vloženih 514 pritožb, medtem ko je bilo 230 drugih pisanj, v katerih se vsebina pisanja ni nanašala na pritožbo zoper delo policije, povezano s kršenjem človekovih pravic in temeljnih svoboščin (druga pisanja, odgovori varuhu človekovih pravic in podobno). Od 514 vloženih pritožb je bilo 312 pritožb rešenih brez obravnave v pomiritvenem postopku ali pred senatom. Rešenih je bilo 64 pritožb, ki jih pritožnik v predpisanem roku (nerazumljive ali nepopolne pritožbe) ni popravil ali dopolnil (146/7-1 ZNPPol), v 174 primerih ni šlo za pritožbo po ZNPPol, saj se je pritožba nanašala na nestrinjanje z metodami in načinom dela policije, ampak pritožbo zoper postopke ali dejanja policistov, ki niso bila storjena med opravljanjem policijskih nalog (146/7-2). Rešenih je bilo 50 pritožb, ki so bile vložene prepozno (146/7-3 ZNPPol), ter 6 pritožb, ki so jih vložile neupravičene osebe (146/7-4 ZNPPol). V enem primeru je bilo v pritožbenem postopku že odločeno (146/7-5 ZNPPol). Nadalje je bilo rešenih 8 pritožb, v katerih je pritožnik odstopil od pritožbe s pisno ali ustno izjavo (146/7-8 in 154/1-1 ZNPPol), v 3 primerih pa smo zaznali, da je šlo za zlonamerno pritožbo, katere namen je bila zloraba pritožbenega postopka. V vseh primerih, ko pritožba ni bila obravnavana v pritožbenem postopku, je bila glede na vsebino pisanja zagotovljena obravnava zadeve v ustreznem postopku (prekrškovni postopek, predkazenski postopek in podobno) v policijski enoti ali pa je posameznik prejel vsebinsko obrazloženi odgovor, ki mu ga je poslalo ministrstvo ali policijska enota v skladu z Uredbo o upravnem poslovanju (Uradni list RS, št. 9/18 s spremembami in dopolnitvami).

*Graf 3: Število pritožb, ki niso bile obravnavane.*

V letu 2024 je bilo policijskim vodjem v pomiritveni postopek odstopljenih 84[[1]](#footnote-1) (102) pritožb, pri čemer je bilo

65 (57) pomiritvenih postopkov uspešno zaključenih, saj so se pritožniki strinjali z ugotovitvami in ukrepi vodje policijske enote. V 18 (12) primerih izvedenih pomiritvenih postopkov pri vodji policijske enote je ta ocenil, da ravnanje policistov ni bilo v skladu s predpisi. V 24 (32) primerih pritožb je bila obravnava po neuspelem pomiritvenem postopku zaključena pred pritožbenim senatom. V 12 (27) primerih so pooblaščenci ministra po neuspelem pomiritvenem postopku odločili, da se seja senata ne razpiše, saj je iz dokumentacije nesporno izhajalo, da so bile okoliščine ustrezno preverjene ter je bilo dejansko stanje pravilno in popolno ugotovljeno, postopek pred senatom pa ne bi pripeljal do drugačne odločitve.[[2]](#footnote-2)

Pooblaščenci ministra so na podlagi četrtega odstavka 148. člena ZNPPol (neposredna obravnava pred senatom) sklicali 32 (28) sej senatov od skupno 56 (60) sej senatov, pri čemer so člani senata v 16 (12) primerih odločili, da so vložene pritožbe bodisi delno bodisi v celoti utemeljene.

| Vrsta postopka | | 2020 | 2021 | 2022 | 2023 | 2024 |
| --- | --- | --- | --- | --- | --- | --- |
| A | pomiritveni postopek | 118 | 139 | 110 | 102 | 84 |
| A1 | uspešno zaključeni (150/5 ZNPPol) | 74 | 76 | 63 | 57 | 65 |
| A2 | ravnanje policistov v neskladju s predpisi | 11 | 14 | 9 | 12 | 18 |
| B | senati | 28 | 68 | 56 | 60 | 56 |
| B1 | neuspešno zaključeni pomiritveni postopki (148/3 ZNPPol) | 11 | 30 | 26 | 32 | 24 |
| B2 | neposredna obravnava pred senatom (148/4 ZNPPol) | 17 | 38 | 30 | 28 | 32 |
| B3 | utemeljene pritožbe, obravnavane pred senatom | 4 | 13 | 19 | 12 | 16 |
| C | rešitev pritožbe brez obravnave | 212 | 249 | 349 | 303 | 359 |
| D | skupaj rešenih pritožb (D = A + B + C) | 358 | 456 | 515 | 465 | 499 |

*Preglednica 3: V letu 2024 rešene pritožbe glede na način reševanja*

Glede na področje policijskega dela je bilo v letu 2024 med rešenimi pritožbami največ pritožb, ki so se nanašale na področje zagotavljanja javnega reda in miru, nato na področju varnosti cestnega prometa ter odkrivanja in preprečevanja kriminalitete, varovanja državne meje in obravnavanja tujcev. Glede na leto 2024 je bilo več pritožb s področja dela državne meje in tujcev, kar je verjetno posledica uvedbe vnovičnih začasnih nadzorov na mejah z Republiko Hrvaško. Nekoliko se je zmanjšal tudi odstotek pritožb, ki se nanašajo na področje zagotavljanja javnega reda in miru ter varnosti cestnega prometa. Kar za 63 % pa se je povečalo število pritožb s področja kriminalitete.

|  | Kriminaliteta | | Javni red in mir | | Cestni promet | | Državna meja in tujci | | Drugi dogodki | |
| --- | --- | --- | --- | --- | --- | --- | --- | --- | --- | --- |
| 2023 | 2024 | 2023 | 2024 | 2023 | 2024 | 2023 | 2024 | 2023 | 2024 |
| Število rešenih pritožb | 95 | **151** | 201 | **162** | 174 | **154** | 6 | **16** | 93 | **81** |

*Preglednica 4: Rešene pritožbe po področjih dela*[[3]](#footnote-3)

Največ posameznih pritožbenih očitkov se je v letu 2024 ob upoštevanju možnih pritožbenih razlogov, ki jih opredeljuje 2. člen pravilnika, nanašalo na neustrezno komuniciranje in nekorekten odnos policistov 191 (177), zato bo tudi v prihodnje dodatna pozornost namenjena dodatnemu izobraževanju policistov s tega področja. Sledi domnevno neukrepanje policistov 188 (145), nadalje domnevna prekoračitev oziroma neupravičena ali nesorazmerno uporaba različnih policijskih pooblastil 186 (193) in domnevno neupravičena ali nesorazmerna uporaba prisilnih sredstev 24 (40), kar je bistveno manj kot v preteklem letu.

|  | Neukrepanje | | Uporaba pooblastil | | Uporaba prisilnih sredstev | | Komuniciranje | |
| --- | --- | --- | --- | --- | --- | --- | --- | --- |
| 2023 | 2024 | 2023 | 2023 | 2023 | 2024 | 2023 | 2024 |
| Skupaj rešenih pritožb | 145 | **188** | 193 | **186** | 40 | **24** | 177 | **191** |

*Preglednica 5: Rešene pritožbe po pritožbenih razlogih*[[4]](#footnote-4)

Graf 4: Rešene pritožbe po pritožbenih razlogih

# **ReŠevanje pritoŽb v pomiritvenem postopku**

Reševanje spora (pritožbe) se primarno obravnava tam, kjer je spor, nepravilnost ali nestrokovnost (nezakonitost) nastala, torej na policijski enoti, kjer dela policist, zoper katerega je bila pritožba vložena. Vodja policijske enote najprej preveri vsa dejstva v zvezi s pritožbo. Preveri tudi, ali je bilo ravnanje policista zakonito, strokovno in etično, torej v skladu z veljavnimi predpisi, ki določajo delo policista. Vodja nato povabi pritožnika na razgovor oziroma pomiritveni postopek, kjer ga seznani z ugotovitvami in morebitnimi ukrepi v zvezi z njegovo pritožbo. Če se pritožnik strinja z njegovimi ugotovitvami in ukrepi, se pritožbeni postopek konča s podpisom zapisnika. Če se pritožnik z ugotovitvami vodje policijske enote v pomiritvenem postopku ne strinja, se pritožbeni postopek lahko nadaljuje pred senatom. Če iz pritožbe izhajajo očitki hudega posega policista v človekove pravice in temeljne svoboščine ali v drugih primerih očitki kršitev četrtega odstavka 148. člena ZNPPol, se pritožba obravnava neposredno pred senatom.

V letu 2024 je bilo v pomiritveni postopek odstopljenih 84 pritožb, pri čemer je bilo uspešno zaključenih 65 pritožb. Delež uspešno rešenih pomiritvenih postopkov je bil kar 77-odstoten. Pooblaščenci ministra so v 37 (48) primerih izvedli monitoring pomiritvenega postopka. Uspešno izvedenih je bilo 65 pomiritvenih postopkov, od tega je bilo 27 uspešno izvedenih pomiritvenih postopkov ob izvedbi monitoringa. Pomiritveni postopki z izvedbo monitoringa so bili uspešno izvedeni v 73 odstotkih. Pooblaščenci ministra sproti usmerjajo delo pomiritvenih postopkov, pri čemer pa je mogoče zaznati napredek pri vodenju postopka, odpravi napak in upoštevanju danih usmeritev, kar se kaže tudi v uspešnosti izvedenih pomiritvenih postopkov, ki je 77-odstotna. Stanje se tudi z izvajanjem usposabljanj nenehno izboljšuje, saj so bili pooblaščenci ministra navzoči pri večini postopkov, ko so se vodje policijskih enot oziroma njihovi pooblaščenci na razgovor s pritožnikom zelo dobro pripravili in z zglednim komuniciranjem pomiritveni postopek izvedli na zelo visoki ravni.

Treba je dodati, da se je število ugotovljenih nepravilnosti pri izvedbi pomiritvenih postopkov povišala na 18 (12), kar kaže na višjo stopnjo prepoznavanja nepravilnost s strani vodij enot in kritičnost do neustrezne uporabe policijskih pooblastil.

V skladu z navedenim se je povečalo tudi število ukrepov, izvedenih zoper policiste, za katere je bilo ugotovljeno, da so bila njihova ravnanja v postopkih neustrezna. Vodstvo je tako izvedlo 15 (4) delovnopravnih ukrepov, kot so opozorilo in razgovor s policisti.

*Graf 5: Število pomiritvenih postopkov in izvedenih monitoringov (rešene zadeve)*

## Poglavitne ugotovitve

Poleg statističnih kazalnikov so pooblaščenci ministra in vodja SPZP sproti spremljali vsebino zapisnikov in pripadajoče dokumentacije o obravnavanih pritožbah pri vodjih policijskih enot, ki so jih ti po bodisi uspešnih bodisi neuspešnih pomiritvenih postopkih poslali na SPZP, pri čemer je bilo ugotovljeno naslednje:

* ob prizadevanjih SPZP za izboljšanje kakovosti izvajanja pomiritvenih postopkov (izvajanje večjega števila monitoringov pomiritvenih postopkov) je delež uspešno rešenih pomiritvenih postopkov v letu 2024 presegel 70 odstotkov. V okviru izvajanja monitoringov pomiritvenih postopkov je v nekaterih primerih še vedno ugotovljeno pomanjkanje komunikacijskih veščin in veščin mediacije. Zaznati je bilo zmanjšanje učinka tako imenovane modre zavese vodstva policijskih enot, ki se kaže v povečanem številu ugotovljenih nepravilnosti v pomiritvenih postopkih. Vsekakor pa sta bila pri neposrednem spremljanju pomiritvenih postopkov opazna napredek glede odlične priprave določenih vodij oziroma njihovih pooblaščencev na postopek in popolna ugotovitev dejanskega stanja zadeve. Kljub temu bo tudi v prihodnje treba nadaljevati izvajanje usposabljanja uslužbencev policije, ki vodijo pomiritvene postopke, na področju komunikacijskih in mediacijskih veščin ter izvajanje monitoringov pomiritvenih postopkov;
* glede na vsebino pritožbenih očitkov so se ti najpogosteje nanašali na neustrezno komuniciranje policistov, zato bo treba v prihodnje pri izobraževanjih več pozornosti nameniti področju komuniciranja;
* pri uporabi prisilnih sredstev je bil v lanskem letu ugotovljen upad pritožb skoraj za polovico;
* pooblaščenci se sicer med reševanjem pritožbenih zadev, predvsem v postopkih, ko se za iste zadeve vodijo postopki na SDT, srečujejo s težavami, ki se nanašajo na sicer zakonsko dopustno omejevanje pravice do vpogleda v spis pritožbene zadeve v času predkazenskega postopka, ko tako odloči tožilec, to pa vpliva na nadaljnji pritožbeni postopek, ki se zaradi zagotavljanja pravic časovno bistveno podaljša, kar v določenih primerih negativno vpliva na stranke v postopkih;
* zaznali smo tudi določene težave pri neupoštevanju rokov za pripravo poročil poročevalcev v pritožbenih zadevah, navkljub objektivno določenim rokom za pripravo poročil pooblaščencev ministrov, poročevalci so namreč v določenih primerih prekoračili razumne roke glede na nam znane objektivne okoliščine, zaradi česar smo bili primorani izdajati urgence za pravočasno pripravo poročil. Zaradi tega bi policijskim upravam podali poziv, naj predlagajo več poročevalcev;
* postopke pri vodji policijske enote praviloma vodijo osebe (pomočniki načelnikov), ki jih pooblastijo vodje enot. Odstotek uspešno rešenih pomiritvenih postopkov, ki jih vodijo vodje policijskih enot, ali uspešno rešenih pomiritvenih postopkov, pri katerih je navzoč pooblaščenec ministra (monitoring), je praviloma večji, s svojo prisotnostjo na pomiritvenem postopku pa pooblaščenci tudi v primerih neuspešnih pomiritev objektivneje in učinkoviteje odločajo o tem, ali se bo pritožba obravnavala na senatu ali ne. Glede na navedene ugotovitve tudi v prihodnje poudarjamo, naj več pomiritvenih postopkov izvajajo načelniki.

# **Reševanje pritoŽb PRED SENATOM**

Če se pritožnik ne strinja z ugotovitvami vodje policijske enote v pomiritvenem postopku, se pritožbeni postopek lahko nadaljuje pred senatom. Neposredno pred senatom se obravnavajo pritožbe, kadar iz njihove vsebine izhajajo očitki hudega posega policista v človekove pravice in temeljne svoboščine ali v nekaterih drugih primerih očitki kršitev četrtega odstavka 148. člena ZNPPol.[[5]](#footnote-5) Pritožbo tedaj rešuje tričlanski senat, v katerem so pooblaščenec ministra in dva predstavnika javnosti. Predstavnika javnosti na predlog lokalnih skupnosti ali organizacij civilne družbe, strokovne javnosti in nevladnih organizacij imenuje minister za notranje zadeve.

V letu 2024 je SPZP obravnaval 56 (60) pritožb pred pritožbenim senatom ministrstva za notranje zadeve. V skladu s pogoji, določenimi v četrtem odstavku 148. člena ZNPPol, je bilo neposredno pred senatom obravnavanih 32 (28) primerov pritožb zoper delo policistov. V 24 (32) primerih so bile pritožbe obravnavane pred senatom po neuspešnem pomiritvenem postopku pri vodji policijske enote.

*Graf 6: Podlaga za neposredno obravnavo pred senatom (148/4 ZNPPol)*

## Poglavitne ugotovitve

Poleg statističnih indikatorjev so pooblaščenci ministra in vodja SPZP sproti spremljali obravnavanje pritožb na sejah senata z vidika ugotovljenih pomanjkljivosti in dobrih praks, pri čemer je bilo ugotovljeno:

* glede na število izvedenih policijskih postopkov je vloženih malo pritožb, kar kaže, da policisti praviloma strokovno in zakonito opravljajo policijske naloge ter uporabljajo policijska pooblastila;
* delež utemeljenih pritožb, obravnavanih pred senatom, je bil 28 odstotkov, kar je enako kot prejšnje leto;
* med utemeljenimi pritožbami so se očitki pritožnikov nanašali na:
* komuniciranje, ki se kaže v nekorektnem odnosu do pritožnika (več primerov);
* nesprejetje prijave oziroma naznanila suma storitve kaznivega dejanja oziroma prekrška (več primerov);
* nestrokovno in nesorazmerno dolgo preiskavo kaznivega dejanja (več primerov);
* neustrezno in neupravičeno uporabo prisilnih sredstev;
* neustrezno obravnavo prijave poškodovanja vozila;
* neustrezno ravnanje dežurnega policista glede upoštevanja uredbe o upravnem poslovanju;
* opustitev nadzorstvene vloge vodje enote pri zagotavljanju enakega varstva pravic pritožniku.

# **UKREPANJE OB UGOTOVLJENEM NESKLADJU RAVNANJA S PREDPISI ALI OB UTEMELJENEM PRITOŽBENEM RAZLOGU**

Policija je v vseh primerih utemeljenih pritožb ministrstvu poročala o sprejetih in izvedenih ukrepih. V večini primerov so bili z vpletenimi policisti opravljeni opozorilni razgovori, prav tako so bili primeri obravnavani bodisi v okviru delovnih sestankov bodisi dnevno ob napotitvah policistov na delo, s temi primeri pa so bili seznanjeni tudi vsi policisti enot, v katere so bili razporejeni policisti, ki so bile zoper njihovo delo vložene pritožbe. S 15 (4) policisti so vodje enot opravili opozorilne razgovore.

Zaradi odprave neustreznih praks policistov pri izvajanju policijskih nalog ter doslednega spoštovanja človekovih pravic in temeljnih svoboščin oseb v policijskih postopkih bomo v SPZP pripravili povzetke utemeljenih pritožb iz leta 2024 in gradivo poslali Policiji s predlogom, da se vsebina uporabi pri izvajanju usposabljanj policistov.

V letu 2024 je bilo več primerov dobre prakse, v katerih so bili posamezniki pohvaljeni za strokovno opravljeno delo.

Tudi v prihodnje bomo veliko pozornosti namenili predvsem neodvisni, nepristranski in strokovni obravnavi pritožb ter krepitvi zavedanja vloge državljanskega nadzora nad postopki policistov in na podlagi ugotovitev stalnemu prizadevanju za dodatno izboljšanje kakovosti izvajanja policijskih nalog.

# IZVAJANJE VZPOREDNIH DEJAVNOSTI

V SPZP je bilo v letu 2024 poleg rednih nalog izvedenih več dodatnih aktivnosti. Delo na področju reševanja pritožb zoper delo policistov je bilo tudi v tem letu usmerjeno v prizadevanje za izboljšanje kakovosti vseh faz pritožbenega postopka ter za čim bolj neodvisno, strokovno in objektivno reševanje pritožb. Na podlagi izhodišč za delo SPZP, sprejetih ob ugotovitvah letnega poročila o reševanju pritožb za leto 2023, je bilo v letu 2024 izvedenih več aktivnosti za zagotavljanje ustrezne preglednosti pritožbenega postopka (mesečna objava povzetkov odločitev pritožbenega senata na spletni strani ministrstva, predavanja o pritožbenem postopku in pravicah državljanov v policijskih postopkih). Policiji je bilo v izobraževalne namene v aprilu predloženo gradivo s primeri utemeljenih pritožb v letu 2023, prav tako ji je bilo predlagano, da je za izboljšanje kakovosti pomiritvenih postopkov treba nadaljevati usposabljanje policistov, ki vodijo pomiritvene postopke, na področju komunikacijskih in mediacijskih veščin.

V letu 2024 smo v sodelovanju s Službo generalnega direktorja policije in Sektorjem za sistemsko usmerjanje in nadzor policije pripravili načrt izvedbe usposabljanja in izobraževanja na področju reševanja pritožb zoper policijo in nadzora ministrstva nad delovanjem policije. Usposabljanja se je udeležilo skupaj 313 tistih delavcev v policiji, ki so zadolženi za reševanje pritožb zoper policiste, za namene izpopolnitve znanje s tega delovnega področja in tistih, ki so prevzeli področje reševanja pritožb in še niso bili deležni osnovnega usposabljanja s tega področja.

Glavni namen usposabljanja je bil seznaniti udeležence s postopki in načini reševanja pritožb zoper policijo ter jih praktično usposobiti za izvajanje pritožbenega postopka in reševanja pritožb v pomiritvenem postopku kot tudi seznaniti z dolžnostmi poročevalcev v pritožbah, ki se obravnavajo pred senati. Udeleženci so bili prav tako seznanjeni z ugotovitvami pooblaščencev ministra iz pritožbenih postopkov (monitoringi pomiritev), predstavljene pa so bile tudi analize utemeljenih pritožb, obravnavanih na pritožbenih senatih (študija primerov) ter obravnavane pomanjkljivosti in slabosti pri delu poročevalcev, kakor tudi pomen sodelovanja med poročevalcem in vodjo senata, predvsem v postopkih, ko so poročevalci s policijskih enot in ko je zaradi slabo vodenega pomiritvenega postopka določen dodatni ali novi poročevalec.

V okviru širše nadzorne dejavnosti so uslužbenci SPZP dejavno sodelovali z uslužbenci Sektorja za sistemsko usmerjanje in nadzor policije. Ti so SPZP seznanili z ugotovitvami in sprejetimi stališči v okviru izvajanja rednih in izrednih nadzorov dela policije, uslužbenci SPZP pa so na podlagi ugotovitev iz pritožbenih postopkov dejavno sodelovali pri načrtovanju nadzorne dejavnosti. Generalno policijsko upravo smo tudi sproti obveščali o vseh nepravilnostih in tudi dobrih praksah, ugotovljenih v pritožbenih postopkih.

Sodelovanje z varuhom človekovih pravic ter drugimi vladnimi in nevladnimi organizacijami s področja varovanja človekovih pravic in temeljnih svoboščin je bilo dobro. Navedene ustanove so bile v več pritožbenih zadevah zaprošene za strokovno mnenje, njim pa so bila poslana mnenja in odgovori na vprašanja in pobude. Uslužbenci SPZP so dosledno odgovarjali tudi na vsa zaprosila in vprašanja posameznikov glede tega področja.

Po preteku štirih let je minister za notranje zadeve v letu 2024 s sklepom imenoval predstavnike javnosti za delo v senatih za reševanje pritožb zoper delo policistov. Za dobo štirih let, z možnostjo ponovnega imenovanja, je bilo določenih 110 oseb. Predstavniki javnosti so namreč lahko osebe, ki izpolnjujejo pogoje iz drugega odstavka 145. člena ZNPPol, pri čemer na strokovnem področju ali v lokalnem okolju uživajo ugled in zaupanje stroke ali soobčanov ter je na podlagi njihovega dosedanjega življenja, ravnanja in vedenja mogoče utemeljeno sklepati, da bodo svoje delo kot člani senata opravljali pošteno in vestno.

# SKLEP

V skladu z ugotovitvami, ki izhajajo iz pritožbenih primerov, s spremljanjem izvajanja pomiritvenih postopkov in aktivnosti, izvedenih v okviru obravnave pritožb na pritožbenih senatih, je ministrstvo Policiji na podlagi tega poročila predlagalo izvedbo ukrepov za izboljšanje policijskih praks. Predlagani ukrepi se nanašajo zlasti na stalno krepitev zavzetega, korektnega in spoštljivega odnosa policistov do strank v policijskih postopkih; zagotavljanje doslednega ugotavljanja dejanskega stanja obravnavanih prekrškov in spoštovanje procesnih pravil prekrškovnega postopka, usposabljanje policistov na področju izvajanja policijskih pooblastil s poudarkom na pooblastilih, ki jih imajo policisti v predkazenskem postopku; na usposabljanje policistov za zakonito in sorazmerno uporabo prisilnih sredstev ter področje komuniciranja.

Policiji smo predlagali tudi, da je za izboljšanje kakovosti vodenja pomiritvenih postopkov treba še naprej izvajati usposabljanja vodij policijskih enot ter njihovih pooblaščencev na področju komunikacijskih in mediacijskih veščin.

1. Rešene pritožbe. [↑](#footnote-ref-1)
2. Drugi odstavek 152. člena ZNPPol. [↑](#footnote-ref-2)
3. Ker se lahko posamezna pritožba nanaša na več delovnih področij, je seštevek pritožb po delovnih področjih praviloma večji od števila obravnavanih pritožb. [↑](#footnote-ref-3)
4. Ker se lahko posamezna pritožba nanaša na več delovnih področij, je seštevek pritožb po delovnih področjih praviloma večji od števila rešenih pritožb. [↑](#footnote-ref-4)
5. Četrti odstavek 148. člena ZNPPol določa, da se neposredno pred senatom obravnava pritožba:

   * če je bil v policijskem postopku, na katerega se pritožba nanaša, kdo hudo telesno poškodovan, posebno hudo telesno poškodovan ali je izgubil življenje;
   * če se pritožba nanaša na policijski postopek, v katerem so bila prisilna sredstva uporabljena zoper več kot tri osebe in je nastala lahka telesna poškodba;
   * če se pritožba nanaša na policijski postopek, v katerem je bilo uporabljeno strelno orožje;
   * če so bili v policijskem postopku udeleženi otroci ali mladoletniki ali pripadniki narodnostnih ali etničnih skupnosti ali manjšin ali drugih ranljivih skupin;
   * če so v pritožbi navedene trditve o mučenju, krutem, nečloveškem ali ponižujočem ravnanju ali kaznovanju;
   * če je pritožba vložena zoper vodje policijskih enot ali vodje notranjih organizacijskih enot policije;
   * če se obravnava pritožba tujca, ki ne prebiva na območju Republike Slovenije;
   * v drugih primerih očitkov hudega posega v človekove pravice ali temeljne svoboščine.

   [↑](#footnote-ref-5)